b'\n_START_ARTICLE_\nPape\xc5\xbe Liberij\n_START_SECTION_\nSpori z arijanskim cesarjem Konstancijem\n_START_PARAGRAPH_\nPontifikat tega Rimljana je v celoti ozna\xc4\x8den s spori okoli arijanstva. Tudi zahod skupaj z Rimom je vse bolj ob\xc4\x8dutil brutalno, arianizmu naklonjeno dr\xc5\xbeavno politiko cesarja Konstancija (353-361). Liberij, blaga du\xc5\xa1a, pravo nasprotje svojega predhodnika Julija, se je zavzemal za pravovernega \xc5\xa1kofa Atanazija in je \xc5\xbeelel sklicati koncil v Ogleju. Vendar je cesar izsilil sinodi v Arlesu (353) in Milanu (355), ki sta obsodili Atanazijev nauk. Pape\xc5\xbeev odposlanec Vincencij je sicer te sinodalne odloke tudi podpisal, vendar Liberij ni hotel potrditi in je svoje nasprotovanje pisno sporo\xc4\x8dil cesarju, ki ga je ob koncu 335 poslal v pregnanstvo v Berojo.v Trakiji, v Rimu pa postavil arhidiakona Feliksa za protipape\xc5\xbea Feliksa II.. Trpljenje in poni\xc5\xbeevanja v izgnanstvu so postopno zlomila Liberijev odpor proti nasilnemu Konstanciju, kar izpri\xc4\x8dujejo tudi \xc5\xa1tiri njegova pisma, ki jih je ohranil \xc5\xa1kof Hilarij. Pod cesarjevim pritiskom je podpisal precej nejasen obrazec veroizpovedi, kot ga je izdelala sinoda v Sirmiju (Sremska Mitrovica) leta 351, pa\xc4\x8d pa je zavrnil arijanski obrazec veroizpovedi sirmijske sinode 357. Naslednje leto je v Sirmiju spet zasedala sinoda in izdelala nov obrazec veroizpovedi, ki ga je podpisal tudi Liberij z dodatkom, da "je Sin v vsem podoben O\xc4\x8detu". Zdaj mu je cesar dovolil, da se vrne v Rim, protipape\xc5\xbea Feliksa pa so izgnali iz mesta. Liberija so verniki sprejeli kot spoznavalca z velikim navdu\xc5\xa1enjem. Da ni odstopil od katoli\xc5\xa1ke vere, je pokazal tudi s tem, da je zelo poudarjal Marijino \xc4\x8de\xc5\xa1\xc4\x8denje in njej v \xc4\x8dast zgradil baziliko.\n_START_SECTION_\nPotrditev nicejske veroizpovedi\n_START_PARAGRAPH_\n\xc5\xa0ele po Konstancijevi smrti 361 se je spet odprla pot bolj spro\xc5\xa1\xc4\x8denim teolo\xc5\xa1kim razpravam. Vsem, ki so zagovarjali veroizpoved nicejskega koncila - ta je 325 obsodil arianizem in poudaril, da je Sin \xc2\xbbenega bistva z O\xc4\x8detom\xc2\xab\xc2\xa0- se je pridru\xc5\xbeil tudi Liberij, ki je v tem smislu pisal vzhodnim in zahodnim \xc5\xa1kofom.\n_START_SECTION_\nLegenda o nastanku cerkve\n_START_PARAGRAPH_\nGlej Bazilika Marije Sne\xc5\xbene, Rim\n_START_SECTION_\nPisma\n_START_PARAGRAPH_\n\xc5\xa0tiri njegova pisma iz izgnanstva v Beroji, ki jih je ohranil \xc5\xa1kof Hilarij, govorijo o njegovem trpljenju in usodni dilemi.\n_START_SECTION_\nOcena\n_START_PARAGRAPH_\nNekateri mu o\xc4\x8ditajo omahljivost. V nekem trenutku je klonil pod hudimi pritiski, ki jih je nad njim izvajal samovoljni in nasilni cesar, ki je zahteval, da obsodi pravovernega \xc5\xa1kofa Atanazija. Zato njegovega imena ne najdemo v novem svetni\xc5\xa1kem koledarju._NEWLINE_Ljudstvo je razumelo, da je pape\xc5\xbe v izgnanstvu popustil pred vladarjevim nasiljem le takti\xc4\x8dno in da je bil oviran v svobodnem oznanjevanju celotnega nauka; ko se je vrnil v Rim, so ga sprejeli kot zmagovalca. Njegovo pravovernost potrjuje tudi graditev Marijine bazilike.'